L'article 34.1 de la Llei 1/2012, de 22 de febrer, de pressupostos de la Generalitat de Catalunya per al 2012, autoritza el Govern per adoptar mesures excepcionals de reducció de la despesa de personal per al 2012, mesures que es van concretar en els acords de Govern de 28 de febrer i de 29 de maig de 2012, les quals efectuaven una reducció retributiva, aplicable a determinats conceptes de les retribucions del mes de juny i desembre, d'un import equivalent a un 5% a les retribucions íntegres percebudes durant l'any 2012.
El mateix article 34 de la Llei 1/2012, de 22 de febrer, de pressupostos de la Generalitat de Catalunya per al 2012, estableix que la part corresponent a les retribucions del personal que presta serveis en els ensenyaments objecte de concert dels centres concertats i percebudes pel sistema de pagament delegat, experimentarà, en el marc dels acords d'analogia retributiva i a partir de gener del 2012, una reducció anàloga a tots els efectes per al funcionari docent no universitari, sense que l'import resultant sigui en còmput anual inferior al corresponent al personal públic amb condicions equivalents.
En conseqüència, els acords de Govern de 27 de març de 2012 i de 19 de juny de 2012 disposaven l'aplicació al professorat dels centres concertats que percep les seves retribucions a través del pagament delegat d'una reducció retributiva aplicable a determinats conceptes de les retribucions del mes de juny i desembre anàloga a la dels funcionaris docents.
Així mateix, l'article 34.4 preveu que les mesures que el Govern de la Generalitat de Catalunya acordi en aplicació de l'apartat 1 de l'article 34 poden ser objecte d'adequació en el cas que s'aprovi, amb caràcter bàsic per a totes les administracions públiques, una reducció de les retribucions del personal al servei del sector públic.
L'article 2 del Reial decret llei 20/2012, de 13 de juliol, de mesures per garantir l'estabilitat pressupostària i de foment de la competitivitat, estableix, amb caràcter bàsic per a totes les administracions públiques, la reducció de les retribucions del personal funcionari i laboral de tot el sector públic en les quanties que correspongui percebre en el mes de desembre com a conseqüència de la supressió tant de la paga extraordinària com de la paga addicional del complement específic o equivalents del mes esmentat.
Atès que la Llei de pressupostos estableix, en el marc dels acords d'analogia retributiva, que les retribucions del personal que presta serveis en els ensenyaments objecte de concert han d'experimentar una reducció anàloga a tots els efectes a la dels professors del sector públic, es portarà a terme una minoració de les retribucions del professorat dels centres concertats que percep les seves retribucions a través del pagament delegat per un import anàleg a la retribució de la paga extraordinària que els funcionaris docents deixaran de percebre.
D'acord amb això i en vista de la normativa esmentada, és voluntat del Govern adequar la reducció retributiva aplicada al professorat dels centres concertats que percep les seves retribucions a través del pagament delegat en aplicació dels acords de Govern de 27 de març i de 19 de juny de 2012, als efectes que no resultin afectades acumulativament les seves retribucions.
D'acord amb l'article 34 de la Llei 1/2012, de 22 de febrer, de pressupostos de la Generalitat de Catalunya per a l'any 2012, una vegada informats els representants de les entitats patronals i sindicals de l'ensenyament privat concertat;
Per tot això, a proposta de la consellera d'Ensenyament, el Govern
Aquest Acord té per objecte adequar, a l'empara de l'article 34 de la Llei 1/2012, de 22 de febrer, de pressupostos de la Generalitat de Catalunya per al 2012, els acords de Govern de 27 de març i de 19 de juny de 2012 a les noves mesures de reducció retributiva que conté el Reial decret llei 20/2012, de 13 de juliol, de mesures per garantir l'estabilitat pressupostària i de foment de la competitivitat, i a l'Acord GOV/78/2012, de 24 de juliol, d'adequació de les mesures de reducció retributives dels acords del Govern de 28 de febrer de 2012 i de 29 de maig de 2012.
—2 Reducció de les retribucions del personal del sector educatiu privat concertat que percep les seves retribucions a través del pagament delegat
Es redueixen, en un import equivalent a la retribució de la paga extraordinària que els funcionaris docents deixaran de percebre, les retribucions del personal del sector educatiu privat concertat que percep les seves retribucions a través del pagament delegat.
—3 Criteris d'adequació retributiva
3.1 La deducció s'aplicarà a la paga extraordinària del mes de desembre, o a la mensualitat del mes de desembre en el cas que la paga extraordinària es cobri prorratejada.
3.2 En la nòmina del mes de desembre s'abonarà una quantia per import equivalent a la deduïda dels havers corresponents en aplicació dels acords de Govern de 27 de març i de 19 de juny de 2012.
3.3 En qualsevol cas, les reduccions retributives aplicades l'any 2012 correspondran, com a mínim, a un import equivalent a un 5% en els termes que preveuen els acords del Govern esmentats al punt anterior.
4.1 Les mesures que preveu aquest Acord poden ser objecte d'adequació en el cas que ho requereixin els desequilibris pressupostaris que es puguin produir com a conseqüència de la situació econòmica actual.
4.2 S'autoritza el Departament d'Ensenyament perquè emeti les instruccions necessàries per a l'efectivitat i el control d'aquest Acord.
4.3 Aquest Acord produeix efectes l'endemà que s'hagi publicat en el Diari Oficial de la Generalitat de Catalunya.
—5 Publicar aquest Acord en el Diari Oficial de la Generalitat de Catalunya.
Barcelona, 30 de juliol de 2012